### NN 109/2023 (22.9.2023.), Obvezatne upute broj LS I - redoslijed izbornih radnji i tijek rokova za provedbu prijevremenih izbora članova Gradskog vijeća Grada Orahovice

DRŽAVNO IZBORNO POVJERENSTVO REPUBLIKE HRVATSKE

1573

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 21. rujna 2023. donijelo je

OBVEZATNE UPUTE BROJ LS I

REDOSLIJED IZBORNIH RADNJI I TIJEK ROKOVA ZA PROVEDBU PRIJEVREMENIH IZBORA ČLANOVA GRADSKOG VIJEĆA GRADA ORAHOVICE

1. Odlukom Vlade Republike Hrvatske o raspisivanju prijevremenih izbora za članove Gradskog vijeća Grada Orahovice, klasa: 022-03/23-04/360, urbroj: 50301-21/21-23-2 od 21. rujna 2023. raspisani su prijevremeni izbori članova Gradskog vijeća Grada Orahovice (dalje: prijevremeni izbori).

Odluka Vlade Republike Hrvatske stupa na snagu 28. rujna 2023.

Prijevremeni će se izbori održati u nedjelju, 29. listopada 2023.

2. Rokovi teku od

29. rujna 2023. u 00:00 sati.

3. Prijedlozi kandidacijskih lista za izbor članova Gradskog vijeća Grada Orahovice moraju prispjeti Gradskom izbornom povjerenstvu Grada Orahovice u roku od 14 dana od dana stupanja na snagu odluke o raspisivanja prijevremenih izbora, dakle do

12. listopada 2023. do 24:00 sata.

(članak 21. stavak 1. Zakona)

4. Gradsko izborno povjerenstvo Grada Orahovice sastavit će i objaviti sve pravovaljano predložene kandidacijske liste i zbirnu listu za izbor članova Gradskog vijeća Grada Orahovice (dalje: pravovaljane kandidacijske liste i zbirna lista), u lokalnim sredstvima javnog priopćavanja i tisku, na oglasnoj ploči i mrežnoj stranici Grada Orahovice u roku od 48 sati od isteka roka za kandidiranje, dakle do

14. listopada 2023. do 24:00 sata.

(članak 26. stavak 1. Zakona)

5. Gradsko izborno povjerenstvo Grada Orahovice dostavit će Državnom izbornom povjerenstvu pravovaljane kandidacijske liste i zbirnu listu radi objave cjelovite informacije o svim kandidacijskim listama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja prijevremenih izbora, dakle do

27. listopada 2023. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenu kandidacijsku listu ili kandidata, objavljivanje procjena izbornih rezultata, kao i objavljivanje prethodnih, neslužbenih rezultata prijevremenih izbora, izjava i intervjua sudionika izborne promidžbe te navođenje njihovih izjava ili pisanih djela traje

od 28. listopada 2023. u 00:00 sati

do 29. listopada 2023. u 19:00 sati.

(članak 35. stavak 3. Zakona)

8. Gradsko izborno povjerenstvo Grada Orahovice objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja prijevremenih izbora, dakle do

13. listopada 2023. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena Gradskom izbornom povjerenstvu Grada Orahovice najkasnije 12 dana prije održavanja prijevremenih izbora, dakle do

16. listopada 2023. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Gradskom izbornom povjerenstvu Grada Orahovice u zadanom roku, Gradsko izborno povjerenstvo Grada Orahovice samostalno će odrediti članove biračkih odbora.

(članak 42. stavak 6. Zakona)

10. Gradsko izborno povjerenstvo Grada Orahovice mora imenovati članove biračkih odbora najkasnije 10 dana prije dana održavanja prijevremenih izbora, dakle do

18. listopada 2023. do 24:00 sata.

(članak 44. stavak 2. Zakona)

11. Glasovanje traje neprekidno

29. listopada 2023. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom Gradskom izbornom povjerenstvu Grada Orahovice, a najkasnije u roku od 12 sati od zatvaranja biračkih mjesta, dakle do

30. listopada 2023. do 7:00 sati.

(članak 65. Zakona)

13. Gradsko izborno povjerenstvo Grada Orahovice utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

30. listopada 2023. do 19:00 sati.

14. Kad Gradsko izborno povjerenstvo Grada Orahovice utvrdi rezultate glasovanja bez odgode će objaviti rezultate prijevremenih izbora sukladno zapisnicima o radu.

(članak 86. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 28. rujna 2023.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/23-01/54

Urbroj: 507-03/09-23-1

Zagreb, 21. rujna 2023.

Predsjednik
 mr. sc. Radovan Dobronić, v. r.